# ลิยู

| ลิยู (หลี่ หรู) |
| --- |
| 李儒 |
| ตั๋งโต๊ะ (ซ้าย) เห็นลิโป้ (ขวา) กำลังควบม้า จึงถามลิยู (กลาง) ว่าคนนั้นเป็นทหารผู้ใด ภาพประกอบจากหนังสือ *สามก๊ก ฉบับราชบัณฑิตยสภา* (พ.ศ. 2487) วาดโดยเหม เวชกร |
|  |
| ขุนนางมหาดเล็ก (侍中 *ชื่อจง*) |
| **ดำรงตำแหน่ง** ค.ศ. 192 (192) – ค.ศ. ? (?) |
| กษัตริย์ | พระเจ้าเหี้ยนเต้ |
| หัวหน้ามหาดเล็กราชวังแห่งราชรัฐฮองหลง (弘農郎中令 *หงหนงหลางจงลิ่ง*) |
| **ดำรงตำแหน่ง** ค.ศ. 189 (189) – ค.ศ. 192 (192) |
| กษัตริย์ | พระเจ้าเหี้ยนเต้ |
| หัวหน้ารัฐบาล | ตั๋งโต๊ะ |
|  |
| ข้อมูลส่วนบุคคล |
| เกิด | ไม่ทราบ อำเภอเหอหยาง มณฑลฉ่านซี |
| เสียชีวิต | ไม่ทราบ |
| อาชีพ | ขุนนาง, ที่ปรึกษา |
| ชื่อรอง | เหวินโยว (文優) |
|  |
|  |
| ชื่อภาษาจีน |
| จีน | 李儒 |
|

| การถอดเสียง |
| --- |
| ภาษาจีนมาตรฐาน |
| พินอิน | Lǐ Rú |

 |
| เหวินโยว (ชื่อรอง) |
| จีนตัวเต็ม | 文優 |
| จีนตัวย่อ | 文优 |
|

| การถอดเสียง |
| --- |
| ภาษาจีนมาตรฐาน |
| พินอิน | Wényōu |

 |
|  |
|  |
|  |

**ลิยู** (ราว ค.ศ. 180–192) มีชื่อในภาษาจีนกลางว่า **หลี่ หรู** (จีน: 李儒; พินอิน: *Lǐ Rú*) ชื่อรอง **เหวินโยว** (จีน: 文優; พินอิน: *Wényōu*) เป็นข้าราชการที่รับใช้ขุนศึกตั๋งโต๊ะ (董卓 *ต่ง จั๋ว*) ในช่วงปลายยุคราชวงศ์ฮั่นตะวันออก (東漢 *ตงฮั่น*) ของจีน

## ประวัติ

ลิยูเป็นชาวอำเภอเหอหยาง (郃陽縣 *เหอหยางเซี่ยน*) เมืองจั่วผิงอี้ (左馮翊) ซึ่งอยู่ในอำเภอเหอหยาง มณฑลฉ่านซี (陝西) ในปัจจุบัน ลิยูรับราชการเป็นหัวหน้ามหาดเล็กราชวังแห่งราชรัฐฮองหลง (弘農郎中令 *หงหนงหลางจงลิ่ง*) เมื่อตั๋งโต๊ะ (董卓 *ต่ง จั๋ว*) เข้ากุมอำนาจในราชสำนักฮั่นและพระเจ้าเหี้ยนเต้ (漢獻帝 *ฮั่นเซี่ยนตี้*) จักรพรรดิหุ่นเชิดในระหว่าง ค.ศ. 189 ถึง ค.ศ. 192

เมื่อ ค.ศ. 190 ตั๋งโต๊ะส่งลิยูไปวางยาพิษปลงพระชนม์หองจูเปียน (皇子辯 *หฺวางจื่อเปี้ยน*) หรือเล่าเปียน (劉辯 *หลิว เปี้ยน*) อดีตยุวจักรพรรดิที่ถูกปลดจากตำแหน่งโดยตั๋งโต๊ะ

หลังตั๋งโต๊ะเสียชีวิตในเดือนพฤษภาคม ค.ศ. 192 ลิยูรับราชการกับลิฉุย (李傕 *หลี่ เจฺว๋*) อดีตผู้ใต้บังคับบัญชาของตั๋งโต๊ะ ในฤดูหนาวปีเดียวกัน ลิฉุยเสนอชื่อลิยูให้ได้รับการแต่งตั้งเป็นขุนนางมหาดเล็ก (侍中 *ชื่อจง*) แต่พระเจ้าเหี้ยนเต้ทรงไม่เห็นด้วยกับข้อเสนอและตรัสว่า "(ลิ) ยูเดิมดำรงตำแหน่งหัวหน้ามหาดเล็กราชวังของอ๋องแห่งฮองหลง (หองจูเปียน) ได้ปลงพระชนม์เชษฐาของเราและสมควรถูกลงโทษ" ลิฉุยจึงปกป้องลิยูโดยทูลว่า "ลิยูปฏิบัติตามคำสั่งของตั๋งโต๊ะอย่างไม่เต็มใจ เราไม่ควรลงโทษผู้บริสุทธิ์"

## ในนวนิยาย *สามก๊ก*

ลิยูมีบทบาทมากขึ้นในฐานะตัวละครรองในนวนิยายอิงประวัติศาสตร์ในคริสต์ศตวรรษที่ 14 เรื่อง *สามก๊ก* (三國演義 *ซานกั๋วเหยี่ยนอี้*) ซึ่งเล่าเรื่องเหตุการณ์ก่อนและระหว่างยุคสามก๊ก ในนวนิยาย ลิยูไม่เพียงเป็นที่ปรึกษาผู้ไว้ใจได้ของตั๋งโต๊ะ แต่ยังเป็นบุตรเขยของตั๋งโต๊ะด้วย ลิยูในฐานะที่ปรึกษาและคนสนิทของตั๋งโต๊ะมีอิทธิพลอย่างมากต่อการตัดสินใจเรื่องสำคัญของตั๋งโต๊ะหลายครั้ง ตัวอย่างเช่น ลิยูแนะนำตั๋งโต๊ะให้เกลี้ยกล่อมลิโป้ (呂布 *ลฺหวี่ ปู้*) ให้แปรพักตร์จากเต๊งหงวน (丁原 *ติง ยฺเหวียน*) มาเข้าด้วยตั๋งโต๊ะ แนะนำให้ปลดหองจูเปียนจากการเป็นจักรพรรดิและตั้งพระเจ้าเหี้ยนเต้ขึ้นแทน และแนะนำให้ย้ายนครหลวงจากลกเอี๋ยง (洛陽 *ลั่วหยาง*) ไปยังเตียงอั๋น (長安 *ฉางอาน*) เมื่อตั๋งโต๊ะตกอยู่ใน "กลสาวงาม" ที่เป็นความเกี่ยวข้องระหว่างตัวตั๋งโต๊ะ ลิโป้ และเตียวเสียน (貂蟬 *เตียวฉาน*) ลิยูพยายามเตือนตั๋งโต๊ะในเรื่องนี้แต่ตั๋งโต๊ะไม่ฟังคำแนะนำของลิยู หลังตั๋งโต๊ะพบจุดจบด้วยการถูกลิโป้สังหารในปี ค.ศ. 192 ลิยูถูกจับกุมและถูกประหารชีวิตในข้อหาสมรู้ร่วมคิดกับตั๋งโต๊ะในการกระทำผิด

## ดูเพิ่ม

* รายชื่อบุคคลในยุคสามก๊ก

## อ้างอิง

## บรรณานุกรม

* ซือหม่า กวาง (1084). *จือจื้อทงเจี้ยน*.
* ฟ่าน เย่ (คริสต์ศตวรรษที่ 5). *โฮ่วฮั่นชู*.
* ล่อกวนตง (คริสต์ศตวรรษที่ 14). *สามก๊ก* (*ซานกั๋วเหยี่ยนอี้*).